CELEX: 62011CN0678
Language: et
Date: 2011-12-22 00:00:00
Title: Kohtuasi C-678/11: 22. detsembril 2011 esitatud hagi — Euroopa Komisjon versus Hispaania Kuningriik

10.3.2012   
            
            
               ET
            
            
               Euroopa Liidu Teataja
            
            
               C 73/20
            
         22. detsembril 2011 esitatud hagi — Euroopa Komisjon versus Hispaania Kuningriik
   (Kohtuasi C-678/11)
   2012/C 73/35
   Kohtumenetluse keel: hispaania
   
      Pooled
   
   
      Hageja: Euroopa Komisjon (esindajad: W. Roels ja F. Jimeno Fernández)
   
      Kostja: Hispaania Kuningriik
   
      Hageja nõuded
   
   
               —
            
            
               Tuvastada, et kuna Hispaania Kuningriik kehtestas ja jättis jõusse sätted, mis sisalduvad pensioniskeemide ja -fondide seaduse kodifitseeritud redaktsiooni artikli 46 punktis c, 29. oktoobri kuningliku seadusandliku dekreedi nr 6/2004, millega kiidetakse heaks erakindlustuse korralduse ja järelevalve seaduse ümbersõnastamine, artiklis 86, kuningliku seadusandliku dekreedi nr 5/2004, millega kiidetakse heaks mitteresidentide tulumaksu seaduse ümbersõnastamine, artiklis 10 ning 17. detsembri maksukorralduse seaduse nr 58/2003 artiklis 47 ja mille kohaselt teistes liikmesriikides asuvad välismaised pensionifondid, kes pakuvad Hispaanias vanaduspensioni skeeme, ning kindlustusühingud, kes tegutsevad Hispaanias teenuste osutamise vabaduse raames, on teiste hulgas kohustatud määrama Hispaanias asuva maksuesindaja, on Hispaania Kuningriik rikkunud ELTL artiklist 56 (endine EÜ artikkel 49) ja EMP lepingu artiklist 36 tulenevaid kohustusi;
            
         
               —
            
            
               mõista kohtukulud välja Hispaania Kuningriigilt.
            
         
      Väited ja peamised argumendid
   
   
               1.
            
            
               Kõnealuste Hispaania maksuõigusnormidega on mitteresidentidest maksumaksjatele pandud kohustus määrata Hispaanias asuv maksuesindaja. Praktikas on see kohustus pandud teistes liikmesriikides asuvatele välismaistele pensionifondidele, kes pakuvad Hispaanias vanaduspensioni skeeme, ning kindlustusühingutele, kes tegutsevad Hispaanias teenuste osutamise vabaduse raames.
            
         
               2.
            
            
               Komisjon leiab, et kohustus määrata eespool nimetatud juhtudel Hispaanias asuv maksuesindaja takistab teenuste osutamise vabaduse teostamist, kuna see paneb täiendava kohustuse asjaomastele üksustele ja füüsilistele isikutele, kellel ei ole muud võimalust kui kasutada esindaja teenuseid. Samuti takistab see teenuste osutamise vabaduse teostamist isikutel ja ettevõtjatel, kes asuvad teistes liikmesriikides ja kes soovivad pakkuda maksuesinduse teenuseid Hispaanias tegutsevatele üksustele või füüsilistele isikutele.
            
         
               3.
            
            
               Need õigusnormid on vastuolus ELTL artikli 56 (endine EÜ artikkel 49) ja EMP lepingu artikliga 36.